CELEX: 62015CN0489
Language: fi
Date: 2015-09-17 00:00:00
Title: Asia C-489/15: Ennakkoratkaisupyyntö, jonka Landgericht Berlin (Saksa) on esittänyt 17.9.2015 – CTL Logistics GmbH v. DB Netz AG

7.12.2015   
            
            
               FI
            
            
               Euroopan unionin virallinen lehti
            
            
               C 406/17
            
         Ennakkoratkaisupyyntö, jonka Landgericht Berlin (Saksa) on esittänyt 17.9.2015 – CTL Logistics GmbH v. DB Netz AG
   (Asia C-489/15)
   (2015/C 406/18)
   Oikeudenkäyntikieli: saksa
   
      Ennakkoratkaisua pyytänyt tuomioistuin
   
   Landgericht Berlin
   
      Pääasian asianosaiset
   
   
      Kantaja: CTL Logistics GmbH
   
      Vastaaja: DB Netz AG
   
      Ennakkoratkaisukysymykset
   
   
               1)
            
            
               Onko unionin oikeuden säännöksiä ja erityisesti direktiivin 2001/14/EY (1) 30 artiklan 1 kohdan ensimmäistä virkettä, 2 ja 3 kohtaa, 5 kohdan ensimmäistä alakohtaa ja 6 kohtaa tulkittava siten, että rautateiden infrastruktuurin käyttömaksuja, joista on sovittu tai jotka on määritetty rataverkon haltijan ja hakijan välisessä puitesopimuksessa, ei voida vaatia takaisin, mikäli maksujen palauttamista ei vaadita kansallisessa sääntelyelimessä käytäväksi säädetyssä menettelyssä ja vastaavissa tuomioistuinmenettelyissä, joissa sääntelyelimen asianomaiset päätökset on tutkittu?
            
         
               2)
            
            
               Onko unionin oikeuden säännöksiä ja erityisesti direktiivin 2001/14/EY 30 artiklan 1 kohdan ensimmäistä virkettä, 2 ja 3 kohtaa, 5 kohdan ensimmäistä alakohtaa sekä 6 kohtaa tulkittava siten, että rautateiden infrastruktuurin käyttömaksuja, joista on sovittu tai jotka on määritetty rataverkon haltijan ja hakijan tekemässä puitesopimuksessa, ei voida vaatia takaisin, jos riidanalaisia rautateiden infrastruktuurin käyttömaksuja ei ole ensin saatettu kansallisen sääntelyelimen käsiteltäväksi?
            
         
               3)
            
            
               Onko rautateiden infrastruktuurin käyttömaksujen kohtuullisuuden tutkiminen siviilituomioistuimissa sellaisen kansallisen siviilioikeuden säännöksen perusteella, jossa siinä tapauksessa, että osapuoli on määrittänyt suorituksen yksipuolisesti, annetaan tuomioistuimille mahdollisuus valvoa määritetyn suorituksen kohtuullisuutta ja tarvittaessa vahvistaa omalla päätöksellä kohtuullisena pitämänsä suoritus, yhteensopivaa niiden unionin oikeuden säännösten kanssa, joissa rataverkon haltija velvoitetaan noudattamaan käyttömaksujen määrittämistä koskevia yleisiä sääntöjä, kuten kustannusten kattamista koskevaa sääntöä (direktiivin 2001/14/EY 6 artiklan 1 kohta), tai ottamaan huomioon markkinoiden kestokykyä koskevat perusteet (direktiivin 2001/14/EY 8 artiklan 1 kohta)?
            
         
               4)
            
            
               Jos kolmanteen kysymykseen vastataan myöntävästi: onko siviilituomioistuimen otettava harkintavaltaansa käyttäessään huomioon rautateiden infrastruktuurin käyttömaksujen vahvistamiselle direktiivissä 2001/14/EY säädettyjä perusteita, ja jos on, niin mitä perusteita?
            
         
               5)
            
            
               Onko käyttömaksujen kohtuullisuuden tutkiminen siviilituomioistuimissa kolmannessa kysymyksessä mainitun kansallisen säännöksen perusteella yhteensopivaa unionin oikeuden kanssa siltä osin kuin siviilituomioistuimet vahvistavat käyttömaksun rautateiden toiminnanharjoittajan yleisistä hinnoitteluperiaatteista ja hinnoista poiketen, vaikka rautateiden toiminnanharjoittaja velvoitetaan unionin oikeudessa kohtelemaan syrjimättömästi ja tasapuolisesti kaikkia, joilla on oikeus käyttää infrastruktuuria (direktiivin 2001/14/EY 4 artiklan 5 kohta)?
            
         
               6)
            
            
               Onko rataverkon haltijan vahvistamien käyttömaksujen kohtuullisuuden tutkiminen siviilituomioistuimissa yhteensopivaa unionin oikeuden kanssa siitä näkökulmasta, että unionin oikeudessa otetaan lähtökohdaksi sääntelyelimen toimivalta ratkaista rataverkon haltijan ja infrastruktuurin käyttöoikeuden haltijoiden välisiä kiistoja, jotka koskevat rautateiden infrastruktuurin käyttömaksuja tai niiden käyttömaksujen suuruutta tai rakennetta, joita infrastruktuurin käyttöoikeuden haltijan on tai olisi maksettava (direktiivin 2001/14/EY 30 artiklan 5 kohdan kolmas alakohta), ja että sääntelyelin ei enää voisi varmistaa rautateiden sääntelemiseksi annetun lainsäädännön yhdenmukaista soveltamista (direktiivin 2001/14/EY 30 artiklan 3 kohta) eri siviilioikeuksissa käsiteltävien kiistojen mahdollisen suuren määrän vuoksi?
            
         
               7)
            
            
               Onko unionin oikeuden ja erityisesti direktiivin 2001/14/EY 4 artiklan 1 kohdan kanssa yhteensopivaa, jos kansallisissa säännöksissä edellytetään, että rataverkon haltijan kaikki rautateiden infrastruktuurin käyttömaksut on laskettava yksinomaan suorien kustannusten perusteella?
            
         
      (1)  Rautateiden infrastruktuurikapasiteetin käyttöoikeuden myöntämisestä ja rautateiden infrastruktuurin käyttömaksujen perimisestä sekä turvallisuustodistusten antamisesta 26.2.2001 annettu Euroopan parlamentin ja neuvoston direktiivi 2001/14/EY (EYVL L 75, s. 29).